මෙයට වසර පහකට පෙර රම්බොඩ පෙරටාසිවත්ත ප්‍රදේශයේ දී පුද්ගලයකු කපා කොටා සාහසික ලෙස ඝාතනය කිරීමේ සිද්ධියක් සම්බන්ධයෙන් වරදකරුවන් වූ එකම පවුලේ මව, පියා සහ පුතුට මධ්‍යම පළාත්බද මහාධිකරණ විනිසුරු මනිලාල් වෛද්‍යතිලක මහතා ඊයේ (23) මරණ දඬුවම නියම කළේය.මාරි ගෝවින්ද සාමි (54) හා වෛත්‍යලිංගම් ඉන්ද්‍රානි (49) යන අඹුසැමි යුවළ හා ඔවුන්ගේ දහනව හැවිරිදි පුත්‍රයා වන ගෝවින්ද සාමි යන අයට මෙසේ මරණ දඬුවම් නියම කෙරිණි.2007 වසරේ අගෝස්තු 29 දින හෝ ඊට ආසන්න දිනයක රම්බොඩ පෙරටාසිවත්ත ප්‍රදේශයේ දී දිසානායක මුදියන්සේලාගේ සෙනරත් බණ්ඩා (51) නමැති අයට කැපුම් ආයුධවලින් හා පොලුවලින් පහර දී බරපතළ තුවාල සිදුකැර ඝාතනය කිරීම සම්බන්ධයෙන් විත්තිකරුවනට එරෙහිව චෝදනා එල්ල වී තිබිණි.විත්තිකරුවන් තිදෙනා පොදු චේතනාවකින් ක්‍රියා කරමින් 2007 අගෝස්තු 29 දින හෝ ඊට ආසන්න දිනයක මෙම මරණය සිදුකිරීම සම්බන්ධයෙන් විත්තිකරුවන් වෙන් වෙන් වශයෙන් වරදකරුවන් කළ මහාධිකරණ විනිසුරු මනිලාල් වෛද්‍යතිලක මහතා ඔවුනට මරණ දඬුවම් නියම කළේය.රජයේ අධිනීතිඥ උදාර කරුණාතිලක මහතා පැමිණිල්ල වෙනුවෙන්ද නීතිඥ මර්වින් සිල්වා මහතා විත්තිකරුවන් වෙනුවෙන්ද පෙනී සිටියහ..